Terreurondersoek ná moord by Franse polisiestasie(Foto: Bertrand Guay/AFP) ŉ Terreurondersoek is begin nadat ’n vrou by ’n polisiestasie in Frankryk met ’n mes doodgesteek is. Die aanvaller, ’n vermeende Islamitiese ekstremis van Tunisië, is na die aanval deur lede van die veiligheidsmagte doodgeskiet. President Emmanuel Macron het in reaksie op die aanval gesê dat Frankryk nooit sal toegee aan “Islamitiese terreur” nie. Die voorval het in Rambouillet, ’n rustige dorp ongeveer 60 kilometer van Parys, plaasgevind. ’n Bron na aan die ondersoek het aan AFP gesê die aanvaller het “Allahu Akbar” geskree tydens die aanval. Jean-Francois Ricard, teenterrorisme-vervolger in Frankryk, het gesê die aanvaller se uitlatings dui op ’n terreurmotief, maar wou geen verdere besonderhede bekend maak nie. Die aanval het in die ingangsarea van die stasie plaasgevind. Die 49-jarige vrou, ’n administratiewe assistent by die stasie en ’n ma van twee, is met ’n mes in die keel gesteek en is kort daarna dood. Die 36-jarige aanvaller is kort daarna doodgeskiet. Hy het in 2009 onwettig in Frankryk aangekom, maar het sedertdien verblyfdokumente gekry, het ’n polisiebron gesê. Hy het pas na Rambouillet verhuis. Macron het sy medelye met die oorledene se familie, kollegas en die veiligheidsmagte betuig. Veiligheid by polisiestasies landwyd sal opgeskerp word. Talle aanvalle die afgelope jaar het kommer oor radikale Islam binne Frankryk sowel as immigrasie laat ontstaan. In Oktober verlede jaar is Samuel Paty, ’n onderwyser, deur ŉ 18-jarige Tsjetsjniër, wat in Moskou gebore is, onthoof. Sy moordenaar is kort ná die moord deur die polisie doodgeskiet. Kort daarna het ’n Tunisiër drie mense by ’n kerk in Nice vermoor. Macron se regering het wetgewing ingestel om radikale Islamitiese bedrywighede in Frankryk te takel, ’n wetsontwerp wat woede in sommige Moslemlande tot gevolg gehad het.